Source: http://bankruptcy.sk/
Timestamp: 2018-12-12 23:21:41+00:00

Document:
Zabezpečujeme komplexné právne a ekonomické poradenstvo v oblasti konkurzného práva.
Vypracovanie analýz v súvislosti s možnými dopadmi vyhlásenia konkurzu prípadne povolenia reštrukturalizácie.
Vypracovanie reštrukturalizačných posudkov, návrhov na povolenie reštrukturalizácie, reštrukturalizačných plánov, návrhov na vyhlásenie konkurzu ako aj prihlášok pohľadávok do konkurzných alebo reštrukturalizačných konaní.
Zastupovanie záujmov veriteľov v konkurznom a reštrukturalizačnom konaní, vrátane súdnych sporov vyvolaných týmito konaniami.
Cieľom BANKRUPTCY & RECOVERY SERVICE, k.s. ako správcu konkurznej podstaty je kolektívne usporiadať majetkové pomery dlžníka a v čo najvyššej miere zabezpečiť pomerné uspokojenie veriteľov.
Konkurz – likvidačný proces, v ktorom sa dlžníkov majetok speňaží a výťažok z neho sa kolektívnym spôsobom rozdelí medzi jeho veriteľov, pomerne pre nezabezpečených veriteľov alebo oddelene pre zabezpečených veriteľov tak, ako to upravuje zákon č. 7/2005 Z.z. o konkurze a reštrukturalizácii v platnom znení.
Vykonávame úkony likvidátora smerujúce k rýchlemu, hospodárnemu a efektívnemu speňaženiu majetku likvidovanej spoločnosti. V prípade, ak zistí predĺženie likvidovanej spoločnosti, podáva bez zbytočného odkladu návrh na vyhlásenie konkurzu na majetok spoločnosti.
Likvidácia je zákonom upravený proces mimosúdneho vyrovnania majetkových vzťahov zanikajúcej spoločnosti, ktorý smeruje ku skončeniu podnikateľskej činnosti a zániku spoločnosti. Účelom likvidácie je vyjasniť majetkové vzťahy zrušenej spoločnosti a vyporiadať ich.
BANKRUPTCY & RECOVERY SERVICE, k.s. vykonáva pôsobnosť súdom ustanoveného správcu v procese oddlženia, v ktorom sa môžu fyzické osoby po skončení konkurzu zbaviť svojich dlhov.
Ako poverený správca vypracovávame reštrukturalizačné posudky v procese reštrukturalizácie – procese záchrany podniku v stave úpadku alebo hroziaceho úpadku, v ktorom sa veritelia a dlžník dohodnú na pláne, podľa ktorého sa reštrukturalizácia vykoná a uspokoja sa pohľadávky veriteľov, ktorí sa tohto procesu zúčastnili.
Kancelária Bratislava - Staré Mesto
Copyright © 2016 BANKRUPTCY & RECOVERY SERVICE, k.s. | English version
Návrh na vyhlásenie konkurzu môže podať dlžník, veriteľ, likvidátor alebo iná osoba o ktorej to ustanovuje zákon o konkurze a reštrukturalizácii.
Ak sa dlžník dostane do úpadku, vzniká mu zákonná povinnosť podať návrh na vyhlásenie konkurzu do 30 dní, od kedy sa dozvedel alebo sa pri zachovaní odbornej starostlivosti mohol dozvedieť o svojom úpadku. Túto povinnosť v mene dlžníka má rovnako štatutárny orgán alebo člen štatutárneho orgánu dlžníka, likvidátor dlžníka a zákonný zástupca dlžníka. Povinnosť podať návrh na vyhlásenie konkurzu vzniká, keď nastane niektorá z foriem úpadku – platobná neschopnosť alebo predlženie.
- je platobne neschopný (t. j. ten, kto má viac ako jedného veriteľa a nie je schopný plniť 30 dní po lehote splatnosti viac ako jeden peňažný záväzok. Za jednu pohľadávku pri posudzovaní platobnej schopnosti dlžníka sa považujú všetky pohľadávky, ktoré počas 90 dní pred podaním návrhu na vyhlásenie konkurzu pôvodne patrili len jednému veriteľovi) alebo
- predlžený (t. j. ten, kto je povinný viesť účtovníctvo, má viac ako jedného veriteľa a hodnota jeho splatných záväzkov presahuje hodnotu jeho majetku).
Zodpovednosť za nepodanie návrhu na vyhlásenie konkurzu:
Zodpovednosť podľa zákona o konkurze a reštrukturalizácii: Ak osoba povinná podať návrh na vyhlásenie konkurzu v mene dlžníka ( štatutárny orgán alebo člen štatutárneho orgánu dlžníka, likvidátor dlžníka a zákonný zástupca dlžníka ) poruší túto povinnosť, zodpovedá veriteľom za škodu, ktorá im v dôsledku toho vznikla, ibaže preukáže, že konala s odbornou starostlivosťou. Povinnosť podať návrh sa musí splniť tak, návrh nebol odmietnutý z dôvodu nedostatkov zákonom ustanovených náležitostí (nesmie ísť iba o formálne podanie).
Obchodno – právna zodpovednosť: V prípade, ak si štatutárny orgán alebo člen štatutárneho orgánu nesplní svoju povinnosť podať návrh na vyhlásenie konkurzu, poruší tým povinnosti vyplývajúce mu z jeho pôsobnosti a na základe Obchodného zákonníka je povinný nahradiť škodu, ktorú tým spoločnosti spôsobil. Členovia predstavenstva akciovej spoločnosti sú povinní nahradiť škodu spoločne a nerozdielne (ak má spoločnosť s ručením obmedzeným dvoch alebo viacerých konateľov, sú za škodu spôsobenú spoločnosti zodpovední solidárne tak, ako členovia predstavenstva akciovej spoločnosti). Nároky spoločnosti na náhradu škody voči konateľom, resp. členom predstavenstva môže uplatniť vo svojom mene a na vlastný účet veriteľ spoločnosti, ak svoju pohľadávku nemôže uspokojiť z majetku spoločnosti.
Trestno – právna zodpovednosť: Na základe § 242 Trestného zákona ten, kto marí konkurzné konanie, vyrovnacie konanie, konanie o reštrukturalizácii alebo konanie o oddlžení tým, že nesplní povinnosť uloženú mu zákonom, ktorý upravuje také konanie, naplní znaky skutkovej podstaty trestného činu Marenia konkurzného alebo vyrovnacieho konania. Dlžníkom je podľa zákona č. 7/2005 Z.z. o konkurze a reštrukturalizácii vo väčšine prípadov právnická osoba, ktorá však nemôže byť postihnutá sankciami Trestného zákona, preto trestnú zodpovednosť nesú fyzické osoby, ktoré vystupujú v jej mene a zaväzujú sa (štatutárny orgán).
Podať návrh na vyhlásenie konkurzu je oprávnený veriteľ, ktorý má voči dlžníkovi splatnú peňažnú pohľadávku po lehote splatnosti viac ako 30 dní, ak môže zároveň odôvodnene predpokladať platobnú neschopnosť dlžníka.
O začatí konkurzného konania súd vydá uznesenie, ktoré bezodkladne zverejní v Obchodnom vestníku; zverejnením tohto uznesenia v Obchodnom vestníku sa začína konkurzné konanie. Od začatia konkurzného konania súd vyhlási na majetok dlžníka konkurz alebo dlžníkovi ustanoví predbežného správcu, ktorého úlohou je zistiť, či majetok dlžníka bude postačovať aspoň na úhradu nákladov konkurzu (ak by majetok dlžníka nepostačoval ani na úhradu nákladov konkurzu, súd konkurzné konanie pre nedostatok majetku zastaví.)
V uznesení o vyhlásení konkurzu súd ustanoví správcu a vyzve veriteľov, aby v zákonnej lehote prihlásili svoje pohľadávky; poučí veriteľov o spôsobe prihlasovania pohľadávok, následkoch nedodržania lehoty na prihlasovanie pohľadávok a následkoch nesprávneho prihlásenia pohľadávok. Vyhlásením konkurzu sa začína konkurz. Vyhlásením konkurzu sa dlžník stáva úpadcom a jeho dispozičné oprávnenie nakladať s majetkom podliehajúcim konkurzu prechádza na správcu konkurznej podstaty.
Uznesenie o vyhlásení konkurzu je rozhodnutím, ktorým sa ukončí úvodná časť konkurzného konania a začína nová časť konkurzného konania – konkurz ako nesporové konanie, v ktorom prebieha proces likvidácie dlžníkovho majetku tým, že sa majetok dlžníka speňaží a výťažok z neho sa rozvrhne medzi jeho veriteľov.
Ak však súd zistí, že majetok úpadcu nepostačuje ani na úhradu pohľadávok proti podstate rozhodne, a to aj bez návrhu o zrušení konkurzu pre nedostatok majetku. (pohľadávky proti podstate - pohľadávky, ktoré vznikli po vyhlásení konkurzu v súvislosti so správou a speňažovaním majetku podliehajúceho konkurzu, výživné pre maloleté deti, odmena správcu a ďalšie pohľadávky, o ktorých to ustanovuje zákon o konkurze a reštrukturalizácii)
Po splnení konečného rozvrhu výťažku súd na návrh správcu rozhodne o zrušení konkurzu. BANKRUPTCY & RECOVERY SERVICE, k.s. ako správca uzavrie účtovné knihy a zostaví individuálnu účtovnú závierku podľa osobitných predpisov. Tiež odovzdá úpadcovi, prípadne likvidátorovi všetky potrebné doklady, zostávajúci majetok a zaistí ďalšie činnosti súvisiace so zrušením konkurzu. Po vykonaní týchto činností súd odvolá správcu z funkcie.
BANKRUPTCY & RECOVERY SERVICE, k.s. ako správca konkurznej podstaty zabezpečuje ochranu majetku, ktorý patrí do konkurznej podstaty, a to až do okamihu jeho speňaženia. Správu majetku podliehajúceho konkurzu vykonáva s odbornou starostlivosťou, pričom využíva všetky právne prostriedky na ochranu a vymáhanie majetkových práv podliehajúcich konkurzu.
Spoločnosť BANKRUPTCY & RECOVERY SERVICE, k.s. vykonáva funkciu spoločnosťou alebo súdom vymenovaného likvidátora obchodných spoločností v zmysle ustanovení § 70 a nasl. zákona č. 513/1991 Zb. – Obchodný zákonník.
Obchodná spoločnosť je po svojom zrušení povinná vykonať likvidáciu s výnimkou prípadu, ak celé imanie spoločnosti prešlo na právneho nástupcu. Ustanovením likvidátora, ako ústrednej osoby likvidácie, do funkcie na neho prechádza pôsobnosť štatutárneho orgánu konať v mene spoločnosti, jeho úkony smerujú výlučne k likvidácii spoločnosti. Plní záväzky spoločnosti, uplatňuje pohľadávky a prijíma plnenia, zastupuje spoločnosť pred súdmi a inými orgánmi, uzaviera zmiery a dohody o zmene a zániku práv a záväzkov.
Obchodný zákonník upravuje spôsob ustanovenia likvidátora, pričom dispozitívne ustanovenie umožňuje spoločnosti upraviť si túto otázku v interných dokumentoch (spoločenská zmluva, zakladajúca listina, stanovy). Ak likvidátor nie je ustanovený ani vymenovaný spoločnosťou, vymenuje likvidátora súd zo zoznamu správcov konkurznej podstaty.
Spoločnosť BANKRUPTCY & RECOVERY SERVICE, k.s. vykonáva úkony likvidátora smerujúce k rýchlemu, hospodárnemu a efektívnemu speňaženiu majetku likvidovanej spoločnosti. V prípade, ak zistí predĺženie likvidovanej spoločnosti, podáva bez zbytočného odkladu návrh na vyhlásenie konkurzu na majetok spoločnosti.
- dlžníkom je fyzická osoba
- procesu oddlženia predchádzal konkurz, ktorý nebol zrušený z dôvodu, že majetok dlžníka nepostačoval ani na úhradu pohľadávok proti podstate,
- dlžník počas konkurzného konania riadne plnil svoje povinnosti ustanovené zákonom o konkurze a reštrukturalizácii,
- oddlženie je návrhovým konaním – dlžník je oprávnený podať návrh spolu s návrhom na vyhlásenie konkurzu, prípadne v priebehu konkurzného konania, najneskôr však do zrušenia konkurzu,
O návrhu na oddlženie súd rozhoduje po zrušení konkurzu. Oddlženie uznesením povolí, ak si dlžník – fyzická osoba počas konkurzného konania riadne plnil svoje povinnosti, inak jeho návrh na oddlženie zamietne.
Povolením oddlženia začína plynúť trojročné skúšobné obdobie, počas ktorého dlžník odvádza súdom ustanovenému správcovi časť svojich peňažných prostriedkov v sume určenej súdom. Dlžník však nemôže odviesť správcovi viac ako 70% svojho čistého príjmu za uplynulý skúšobný rok. Správca po odpočítaní svojej odmeny, tieto peňažné prostriedky pomerne rozdelí podľa konečného rozvrhu výťažku medzi veriteľov dlžníka.
Súd pred začatím skúšobného obdobia v uznesení o povolení oddlženia určí právne úkony dlžníka, ktoré počas skúšobného obdobia podliehajú súhlasu správcu. Správca je oprávnený schváliť len právny úkon, v dôsledku ktorého sa hodnota majetku dlžníka zvýši.
Skúšobné obdobie skončí:
- zrušením - súd o zrušení skúšobného obdobia rozhodne uznesením z dôvodu opakovaného alebo závažného porušenia povinností dlžníkom alebo v prípade, ak príjem dlžníka nepostačuje ani na úhradu odmeny správcu,
- rozhodnutím súdu o oddlžení dlžníka – súd rozhodne uznesením o oddlžení dlžníka, ak si dlžník v priebehu skúšobného obdobia riadne plnil svoje povinnosti. Uznesenie súdu sa zverejní v Obchodnom vestníku, čím zaniká funkcia správcu s skúšobné obdobie dlžníka končí. Zverejnením sa po zrušení konkurzu neuspokojené pohľadávky stanú voči dlžníkovi nevymáhateľné (nezanikajú, ale nie je možné uplatniť ich v konaní pred súdom). V prípade, ak boli tieto pohľadávky zabezpečené zabezpečovacím prostriedkom, možno tieto pohľadávky voči tretím osobám ďalej vymáha.
RECOVERY SERVICE, k.s. ako poverený správca vypracováva reštrukturalizačné posudky v procese reštrukturalizácie – procese záchrany podniku v stave úpadku alebo hroziaceho úpadku, v ktorom sa veritelia a dlžník dohodnú na pláne, podľa ktorého sa reštrukturalizácia vykoná a uspokoja sa pohľadávky veriteľov, ktorí sa tohto procesu zúčastnili.
- dlžník je v niektorej z foriem úpadku – v platobnej neschopnosti alebo v predlžení, alebo mu úpadok hrozí,
- dlžník alebo veriteľ poverí správcu vypracovaním posudku na zhodnotenie možnosti uskutočnenia reštrukturalizácie,
- reštrukturalizácia je návrhovým konaním, je nevyhnutné podať na jej povolenie. Návrh na povolenie reštrukturalizácie môžu podať dlžník alebo veriteľ, ak dlžník na podanie návrhu vyslovil súhlas.
Ak súd zistí, že návrh na povolenie reštrukturalizácie spĺňa predpísané náležitosti podľa zákona o konkurze a reštrukturalizácii, najneskôr do 15 dní od doručenia návrhu rozhodne o začatí reštrukturalizačného konania, inak návrh na povolenie reštrukturalizácie uznesením odmietne. Reštrukturalizačné konanie začína zverejnením uznesenia o povolení reštrukturalizácie v Obchodnom Vestníku a slúži na to, aby súd preskúmal správcom vypracovaný posudok a podľa toho rozhodol o zastavení reštrukturalizačného konania alebo o povolení reštrukturalizácie.
Účinky reštrukturalizačného konania:
- dlžník je povinný obmedziť výkon svojej činnosti na bežné právne úkony a všetky iné právne úkony dlžníka podliehajú súhlasu správcu, ktorý vypracoval posudok,
- pre pohľadávku, ktorá sa v reštrukturalizácii uplatňuje prihláškou, nemožno začať konanie o výkon rozhodnutia alebo exekučné konanie na majetok patriaci dlžníkovi a prerušuje sa už začaté konanie o výkon rozhodnutia alebo exekučné konanie,
- pre zabezpečenú pohľadávku, ktorá sa v reštrukturalizácii uplatňuje prihláškou, nemožno začať ani pokračovať vo výkone zabezpečovacieho práva na majetok patriaci dlžníkovi,
- druhá zmluvná strana nemôže vypovedať zmluvu uzatvorenú s dlžníkom alebo od nej odstúpiť pre omeškania dlžníka s plnením, na ktoré druhej zmluvnej strane vznikol nárok pred začatím reštrukturalizačného konania a vypovedanie zmluvy alebo odstúpenie od zmluvy z tohto dôvodu je neúčinné,
- zmluvné dojednania umožňujúce druhej zmluvnej strane vypovedať zmluvu uzatvorenú s dlžníkom alebo od nej odstúpiť z dôvodu reštrukturalizačného konania alebo konkurzného konania sú neúčinné,
- pohľadávku, ktorá sa v reštrukturalizácii uplatňuje prihláškou, nemožno voči dlžníkovi započítať.
Predpoklady povolenia reštrukturalizácie:
- posudok spĺňa zákonom predpísané náležitosti,
- obsah posudku je jasný a zrozumiteľný,
- posudok vypracoval správca zapísaný do zoznamu správcov, ktorý má v obvode krajského súdu, v ktorom sídli príslušný súd, zriadenú kancelári,
- posudok nebol v čase podania návrhu na povolenie reštrukturalizácie starší ako 30 dní od jeho vypracovania,
- správca poverený vypracovaním posudku reštrukturalizáciu dlžníka odporučil,
- zo záverov posudku je zrejmé, že na odporučenie reštrukturalizácie boli splnené predpoklady.
Ak sú splnené zákonom stanovené predpoklady, súd pred rozhodnutím o povolení reštrukturalizácie vypočuje správcu, či sa zásadne nezmenili pomery dlžníka, či sú závery posudku aktuálne a či možno predpokladať úspešnú reštrukturalizáciu. Následne, najneskôr do 30 dní od začatia reštrukturalizačného konania uznesením rozhodne o povolení reštrukturalizácie, v opačnom prípade reštrukturalizačné konanie uznesením zastaví.
Súd v uznesení ustanoví za správcu toho, kto vypracoval posudok a určí rozsah právnych úkonov, ktoré majú v reštrukturalizácii podliehať schváleniu správcom.
Účastníci reštrukturalizačného konania:
- dlžník,
- veritelia, ktorí si zákonným spôsobom prihlásili svoje pohľadávky ( v opačnom prípade im právo uplatňovať si tieto nároky voči dlžníkovi zaniká potvrdením reštrukturalizačného plánu).
Ak súd povolil reštrukturalizáciu na základe návrhu veriteľa, BANKRUPTCY & RECOVERY SERVICE, k.s. vypracuje reštrukturalizačný plán a predloží ho súdu. Ak súd povolil reštrukturalizáciu na základe návrhu dlžníka, plán vypracuje a súdu predloží dlžník.
Reštrukturalizačný plán je osobitným právnym úkonom medzi dlžníkmi a veriteľmi, prípadne tretími osobami, ktorých práva a povinnosti sú plánom dotknuté. Upravuje vznik, zmenu alebo zánik práv a záväzkov účastníkov plánu, rozsah a spôsob uspokojenia tých účastníkov plánu, ktorí sú veriteľmi prihlásených pohľadávok alebo akcionármi dlžníka. Plán podlieha schváleniu veriteľmi na schvaľovacej schôdzi a následne schváleniu súdom, ktoré spôsobuje právne účinky a zaväzuje všetkých účastníkov plánu. Ak nie sú dôvody na zamietnutie plánu, súd do 15 dní od doručenia návrhu na potvrdenie plánu predložený plán uznesením potvrdí a zároveň rozhodne o skončení reštrukturalizácie, ktorá sa končí procesne, avšak ekonomicky je na začiatku.
Uznesenie o potvrdení plánu sa zverejňuje v Obchodnom vestníku, čím nastávajú účinky voči všetkým účastníkom plánu:
- plán sa stáva záväzný voči všetkým jeho účastníkom;
- veriteľom, ktorí si podľa zákona riadne a včas neprihlásili svoje pohľadávky zaniká právo vymáhať ich voči dlžníkovi (nezanikajú, nie je však možné uplatniť ich v súdnom konaní);
- zanikajú všetky zabezpečovacie práva zaťažujúce majetok dlžníka, ktoré neboli riadne a včas prihlásené.
Základným predpokladom úspešnej reštrukturalizácie je zachovanie podniku s cieľom zvýšiť výkonnosť spoločnosti a v čo najvyššej miere uspokojiť veriteľov, ktorí si riadne a včas prihlásia svoje pohľadávky. Reštrukturalizácia bráni tomu, aby sa na toho istého dlžníka začalo alebo prebiehalo konkurzné konanie a ak počas reštrukturalizácie dôjde na súd návrh na vyhlásenie konkurzu, súd návrh na vyhlásenie konkurzu uznesením odmietne.

References: § 242
 súd 
 súd 
 súd 
 súd 
 súd 
 súd 
 súd 
 § 70
 súd 
 súd 

Súd 
 súd 
 súd 
 súd 
 súd 
 súd 

Súd 
 súd 
 súd 
 súd 
 súd 
 súd